b'\n_START_ARTICLE_\nProstor Minkowskega\n_START_PARAGRAPH_\nProstor Minkowskega (prostor-\xc4\x8das Minkowskega ali \xc4\x8detverni prostor) je v fiziki in matematiki \xc5\xa1tirirazse\xc5\xbeni psevdoevklidski prostor z metri\xc4\x8dno signaturo (1, 3), ki ga je leta 1908 uvedel Hermann Minkowski za zna\xc4\x8dilnost geometrijske predstavitve prostor-\xc4\x8dasa Einstenove posebne teorije relativnosti. V prostoru Minkowskega so tri obi\xc4\x8dajne razse\xc5\xbenosti kombinirane z eno \xc4\x8dasovno razse\xc5\xbenostjo in predstavljajo prostor-\xc4\x8das._NEWLINE_V teoreti\xc4\x8dni fiziki se prostor Minkowskega velikokrat primerja z evklidskim prostorom. Evklidski prostor ima le prostorske razse\xc5\xbenosti, prostor Minkowskega pa ima \xc5\xa1e eno \xc4\x8dasovno razse\xc5\xbenost. Grupa simetrij evklidskega prostora je tako evklidska grupa, prostora Minkowskega pa Poincar\xc3\xa9jeva grupa.'